CELEX: 32019R0401
Language: lt
Date: 2018-12-19 00:00:00
Title: 2018 m. gruodžio 19 d. Komisijos deleguotasis reglamentas (ES) 2019/401, kuriuo iš dalies keičiamas Reglamentas (ES) Nr. 389/2013, kuriuo įsteigiamas Sąjungos registras (Tekstas svarbus EEE.)

14.3.2019   
               
               
                  LT
               
               
                  Europos Sąjungos oficialusis leidinys
               
               
                  L 72/4
               
            
         KOMISIJOS DELEGUOTASIS REGLAMENTAS (ES) 2019/401
         2018 m. gruodžio 19 d.
         kuriuo iš dalies keičiamas Reglamentas (ES) Nr. 389/2013, kuriuo įsteigiamas Sąjungos registras
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (1), ypač į jos 19 straipsnio 3 dalį;
         kadangi:
         
                     (1)
                  
                  
                     registrų sistema užtikrinama tiksli pagal ES apyvartinių taršos leidimų prekybos sistemą, nustatytą Direktyva 2003/87/EB, Kioto protokolą ir Sprendimą Nr. 406/2009/EB, sudaromų sandorių apskaita;
                  
               
                     (2)
                  
                  
                     jei reikia ir tiek ilgai, kiek reikia ES apyvartinių taršos leidimų prekybos sistemos aplinkosauginiam naudingumui užtikrinti, aviacijos veiklos vykdytojams ir kitiems veiklos vykdytojams ES apyvartinių taršos leidimų prekybos sistemoje draudžiama naudoti leidimus, kuriuos išdavė valstybė narė, pagal Europos Sąjungos sutarties 50 straipsnį Europos Vadovų Tarybai pranešusi, kad nusprendė išstoti iš Sąjungos. Atsižvelgdama į derybas, vykdomas pagal Europos Sąjungos sutarties 50 straipsnį, ir remdamasi Direktyvos 2003/87/EB 12 straipsnio 3-ia dalimi, Komisija turėtų reguliariai apsvarstyti, ar leidžiama naudoti valstybės narės išduotus leidimus, su kuriais susiję orlaivių naudotojų ir kitų veiklos vykdytojų įpareigojimai baigia galioti, ypač jei Sąjungos teisės aktai toje valstybėje narėje tebegalioja arba jei pakankamai užtikrinama, kad apyvartinių taršos leidimų bus atsisakyta pagal teisės aktuose nustatytus reikalavimus iki kol dar bus taikomos Sutartys;
                  
               
                     (3)
                  
                  
                     2018 m. lapkričio 14 d. derybininkų lygmeniu priimtame susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – susitarimas dėl išstojimo) projekte nustatytas pereinamasis laikotarpis ir užtikrinama, kad JK veiklos vykdytojai laikysis Direktyvoje 2003/87/EB nustatytų savo įsipareigojimų, susijusių su jų 2019 ir 2020 m. išmetamais teršalais. Jeigu susitarimas dėl išstojimo įsigalios, nebebus būtina riboti leidimų, kuriuos tokia valstybė narė išdavė tais metais, naudojimo;
                  
               
                     (4)
                  
                  
                     todėl leidimai neturėtų būti žymimi nuo kitos dienos po to, kai abiejų susitarimo dėl išstojimo šalių ratifikavimo dokumentai bus deponuoti Tarybos Generaliniam sekretoriui;
                  
               
                     (5)
                  
                  
                     turėtų būti įdiegtos reikiamos techninės priemonės, kuriomis šio reglamento veiksmingumas būtų užtikrinamas nuo jo taikymo dienos,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) Nr. 389/2013 41 straipsnio 4 dalis papildoma šiuo įrašu:
            
               
                  „4.   Nuo kitos dienos po to, kai deponuojami abu susitarimo dėl išstojimo ratifikavimo dokumentai, 2019-iems ir 2020-iems metams sukurti leidimai šalies kodu nežymimi, jeigu pagal susitarimą, kuriame nustatoma tokios valstybės narės išstojimo iš Europos Sąjungos tvarka, reikalaujama tais metais išmestų teršalų atžvilgiu laikytis Direktyvos 2003/87/EB nuostatų.“
               
            
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas yra privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 19 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 275, 2003 10 25, p. 32.